b'\n_START_ARTICLE_\nVelika nagrada Japonske 1988\n_START_SECTION_\nKvalifikacije\n_START_PARAGRAPH_\nMcLaren je enajsti\xc4\x8d v sezoni osvojil prvo vrsto, kot obi\xc4\x8dajno Ayrton Senna pred Alainom Prostom. Drugo vrsti sta zasedla Gerhard Berger in Ivan Capelli, do desetega mesta pa so se zvrstili \xc5\xa1e Nelson Piquet, Satoru Nakad\xc5\xbeima, Derek Warwick, Nigel Mansell, Michele Alboreto in Thierry Boutsen.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Alain Prost, sledila pa sta mu Gerhard Berger in Ivan Capelli, medtem pa je Senni ugasnil dirkalnik. Toda ker je imela Suzuka kot edino dirkali\xc5\xa1\xc4\x8de \xc5\xa1tartno vrsto na klancu je uspel dirkalnik zagnati in je dr\xc5\xbeal \xc5\xa1tirinajsto mesto. Derek Warwick in Nigel Mansell sta tr\xc4\x8dila in morala na postanek v bokse zaradi predrte pnevmatike oziroma po\xc5\xa1kodovanega nosa dirkalnika. Senna se je trudil nadomestiti izgubljena mesta in jih je pridobil \xc5\xbee \xc5\xa1est do za\xc4\x8detka drugega kroga. V \xc4\x8detrtem krogu je bil \xc5\xbee \xc4\x8detrti, saj mu je uspelo prehiteti \xc5\xa1e Patreseja, Boutsena, Nanninija in Alboreta. Capelli je postavil najhitrej\xc5\xa1i krog dirke in uspel prehiteti Bergerja, ki se je ponovno ubadal s preveliko porabo goriva, v petem krogu pa je bil \xc5\xbee drugi. Alboreto se je zavrtel in padel na \xc5\xa1esto mesto, za\xc4\x8del pa se je hud dvoboj med dirka\xc4\x8di z atmosferskim motorjem Capellijem, Boutsnom in Nanninijem ter dirka\xc4\x8di s turbo motorjem Prostom, Bergerjem in Senno._NEWLINE_V enajstem krogu je Piquet zletel s proge in odstopil. V \xc5\xa1tirinajstem krogu je za\xc4\x8delo na nekaterih delih steze rahlo de\xc5\xbeevati, kar je koristilo Senni. Ivan Capelli je v naslednjem krogu prehitel do tedaj vodilnega Prosta in postal prvi dirka\xc4\x8d, ki je z dirkalnikom z atmosferskim motorjem vodil na dirki, po ve\xc4\x8d ko \xc5\xa1tirih letih. Toda njegovo vodstvo je trajalo le nekaj sto metrov, kajti Prost je lahko Capelliju z mo\xc4\x8dnej\xc5\xa1im Hondinim motorjem vrnil \xc5\xbee pred naslednjim ovinkom. Capelli je \xc5\xa1e nekaj \xc4\x8dasa napadal Prosta, ki se je ubadal z okvarjenim menjalnikom, nato pa je zaradi okvare elektri\xc4\x8dnega sistema odstopil. Senna je hitro lovil Prosta in ga kmalu tudi ujel. V sedemindvajsetem krogu, ko sta ujela za krog zaostale Andreo de Cesarisa, Satora Nakad\xc5\xbeimo in Mauricia Gugelmina, je Senna izkoristil polo\xc5\xbeaj in prehitel Prosta. Brazilec je nato v nekaj krogih u\xc5\xa1el Prostu na tri sekunde, toda nato ga je rahlo zadr\xc5\xbeal Nakad\xc5\xbeima in Prost se mu je ponovno pribli\xc5\xbeal. S pnevmatikami na suhe stezo na mokrem je Senna gestikuliral vodstvu dirke naj dirko pred\xc4\x8dasno kon\xc4\x8da, toda to se ni zgodilo. Dirka je trajala do konca kot predvideno in Senna je zmagal pred Prostom, Boutsen je bil tretji, to\xc4\x8dke pa so osvojili \xc5\xa1e Berger, Nannini in Patrese.\n_START_SECTION_\nPo dirki\n_START_PARAGRAPH_\nS to zmago je Senna \xc5\xbee osvojil svoj prvi dirka\xc5\xa1ki naslov prvaka. Z osmo zmago v sezoni je izbolj\xc5\xa1al rekord, ki sta ga pred tem dr\xc5\xbeala Jim Clark in Alain Prost.'